b"\n_START_ARTICLE_\nSlovenska popevka 1977\n_START_PARAGRAPH_\nSlovenska popevka 1977 (tudi: Celje '77) je potekala v celjski dvorani Golovec. Postala je \xc2\xbbfestival rock glasbe, \xc5\xa1ansonov in popevk\xc2\xab\xc2\xa0in trajala \xc5\xa1tiri dni, od 22. do 25. junija. Rock festival (sreda, 22.) je povezoval Du\xc5\xa1an Velkaverh, ve\xc4\x8der \xc5\xa1ansonov (\xc4\x8detrtek, 23.) dramska igralca Marija Benko in Boris Cavazza, popevke (petek, 24.) pa Jana \xc4\x8cede._NEWLINE_V tekmovalnem delu festivala se je predstavilo 16 novih popevk, ki so jih izvajali v doma\xc4\x8di in tuji razli\xc4\x8dici. Ve\xc4\x8der \xc5\xa1ansonov je prinesel 11 novih \xc5\xa1ansonov, ki pa se niso potegovali za nagrade. Na zaklju\xc4\x8dnem ve\xc4\x8deru, namenjenem podelitvi nagrad, je kot posebna gostja nastopila francosko-portugalska pevka Marie Myriam, takratna aktualna zmagovalka Pesmi Evrovizije."